
Святой праведный Симеон Верхотурский. Акафист. Житие

Акафист святому праведному Симеону, Верхотурскому чудотворцу

КОНДАК 1
Избра́нному и д́вному но́вому Сиби́рския страны́ чудотво́рцу всера́достно ны́не при́носим ти, свя́те Симео́не, хвале́бная пе́ния; ты же, я́ко име́яй дерзнове́ние ко Христу́ Богу́, от вся́ких нас бед свободи́, да зове́м ти:
Ра́дуйся, Симео́не, чудотво́рче преди́вный.
ИКОС 1
Ангел во пло́ти и небе́сный челове́к яви́лся еси́, блаж́нне Симео́не, а́нгельски бо в ми́ре сем пожи́л еси́, те́мже и а́нгельстии чи́ни удиви́шася непоро́чности твоего жития́ и, по преставле́нии твое́м, с весе́лием прия́ша пра́ведную твою ду́шу; сеѓо ра́ди и мы, чудя́щеся высоте твое́й доброде́тели, прославля́ем тя си́це:
Ра́дуйся, я́ко свя́то и Бо́гоуго́дно на земли́ пожи́л еси́;
Ра́дуйся, я́ко по́двигом до́брым зде подвиза́вся, тече́ние свое́ пра́ведно сконча́л еси́.
Ра́дуйся, я́ко ны́не пресели́лся еси́ в поко́ища небе́сная;
Ра́дуйся, я́ко во оби́телех преми́рных, я́же угото́ва Бо́г лю́бящим Его, на несконча́емыя ве́ки водворя́ешися.
Ра́дуйся, я́ко Царь ца́рствующих прия́т тя в Небе́сное Ца́рствие;
Ра́дуйся, я́ко при́сно со А́нгелы на небеси́ обита́еши.
Ра́дуйся, я́ко с проро́ки и апо́столы вселя́ешися.
Ра́дуйся, я́ко с по́стники и преподо́бными торжествова́ти сподо́бился еси́.
Ра́дуйся, я́ко предстои́ши ны́не со все́ми святы́ми Престо́лу Бо́жию.
Ра́дуйся, я́ко Пресвяту́ю Тро́ицу несре́дственне зре́ти сподобля́ешися.
Ра́дуйся, я́ко неизрече́нную сла́ву Госпо́дню я́вственне созерца́еши;
Ра́дуйся, я́ко тоя́ прича́стника бы́ти удосто́и тя́ Госпо́дь.
Ра́дуйся, Симеоне, чудотво́рче преди́вный.
КОНДАК 2
Ви́дя вдови́цу зело́ пла́чущую, я́коже бо тогда́ умилосе́рдився, и изнемо́гшу те́лом и бы́вшу близ коне́чнаго издыха́ния и очи́ма нима́ло зре́ти могу́щу, яви́вся исцели́л еси́, си́це и о мне умилосе́рдися, уго́дниче Бо́жий, и от мно́гих грехопаде́ний немощству́ющее те́ло мое́ исцели́ и ду́шу мою́ ко спасе́нию наста́ви, да в ра́дости воззову́ к Бо́гу песнь: Аллилу́ия.
ИКОС 2
Разуме́ти хотя́щу ́архиере́ю Сиби́рския страны и́мя твое́, егда́ обретены́ бы́ша святы́я твоя́ мо́щи, ты в виде́нии я́влься ему́, о и́мени свое́м возвести́л еси́; он же, удиви́вся чудеси́ и просла́вив Бо́га, похва́льныя глаго́лы веща́я, вопия́ше тебе́ си́це:
Ра́дуйся, вели́кий пра́ведниче Бо́жий, в чудесе́х просия́вый;
Ра́дуйся, целе́бниче неду́гов всем, призыва́ющим тя с ве́рою.
Ра́дуйся, я́ко и пре́жде проше́ния по́мощию предваря́еши;
Ра́дуйся, я́ко и недоумева́ющих о прославле́нии нетле́нных моще́й твои́х чудесы́ твои́ми вразуми́л еси́.
Ра́дуйся, я́ко разсла́бленных укрепи́л еси́;
Ра́дуйся, я́ко слепы́м прозре́ние дарова́л еси́.
Ра́дуйся, хромы́м хожде́ние устроя́яй;
Ра́дуйся, от бесну́ющихся бесо́в отгна́телю.
Ра́дуйся, ско́рбных уте́шителю;
Ра́дуйся, ни́щих и убо́гих покрови́телю.
Ра́дуйся, правосла́вных утвержде́ние;
Ра́дуйся, ересе́й посрамле́ние.
Ра́дуйся, Симео́не, чудотво́рче преди́вный.
КОНДАК 3
Си́ла Вы́шняго утверди́ тя в житии́ твое́м свято́м; и ты подвиза́лся еси́ о спасе́нии души́ твоея́, труда́ми бо и воздержа́нием увяди́л еси́ плотски́я стра́сти и в непреста́нных моли́твах твои́х всегда́ взыва́л еси́ к Бо́гу: Аллилу́ия.
ИКОС 3
Име́яй милосе́рдие мно́гое, о призыва́ющих тя с ве́рою при́сно мо́лишися к Бо́гу, у Него́ же равноа́нгельным житие́м твои́м великое дерзнове́ние стяжа́л еси́; не пре́зри и нас, недосто́йных, тре́бующих твое́й по́мощи, и я́ко дары́, приими́ от нас песнь сию́:
Ра́дуйся, я́ко вся, ели́ка просиши от Бо́га, да́рует ти Госпо́дь;
Ра́дуйся, я́ко моли́твы твои́ о нас, я́коже кади́ло благово́нное, от Бо́га прие́млются.
Ра́дуйся, я́ко возжада́ душа́ твоя́ к Бо́гу кре́пкому;
Ра́дуйся, Христа́ еди́наго возлюби́вый.
Ра́дуйся, я́ко невозвра́тным жела́нием после́довал еси́ Ему́;
Ра́дуйся, доброде́тельное житие́ всегда́ име́вый.
Ра́дуйся, возненави́девый стра́сти ми́ра се́го.
Ра́дуйся, маловре́меннаго утеше́ния на земли́ не иска́вый.
Ра́дуйся, смиренному́дрием украси́выйся.
Ра́дуйся, тве́рдый адама́нте и сто́лпе непоколеби́мый прило́ги вра́жиими.
Ра́дуйся, я́ко нетлением тело твое́ прослав и Господь.
Ра́дуйся, я́ко от гро́ба твоего́ и персть прие́млющии исцеля́ются.
Ра́дуйся, Симео́не, чудотво́рче преди́вный.
КОНДАК 4
Бу́ря недоуме́ния смуща́ет мя, ка́ко возмогу́ досто́йно воспе́ти чудеса́ твоя́, блаже́нне Симео́не, кто бо мно́гих чудотворе́ний твои́х дары́ по досто́инству изрещи́ мо́жет? Оба́че и аз ди́вно в тебе́ прославля́ющемуся Бо́гу вопи́ти дерза́ю: Аллилу́ия.
ИКОС 4
Слы́шавше, блаже́нне и преди́вне Симео́не, о вели́чии чуде́с твои́х, я́ко моли́твами твоими су́щих в беда́х и ско́рбех предваряеши, скоро от них избавля́я, вопие́м тебе́ такова́я:
Ра́дуйся, избавле́ние на́ше от печа́лей и ско́рбей;
Ра́дуйся, я́ко твои́м предста́тельством да́руется духо́вная благода́ть всем, с те́плою ве́рою к тебе́ притека́ющим.
Ра́дуйся, я́ко твои́ми моли́твами ко́зни нечи́стых ду́хов побеждены́;
Ра́дуйся, я́ко и неве́дущим, и неслы́шавшим о прославле́нии твое́м исцеле́ние подае́ши.
Ра́дуйся, я́ко целе́бныя дары́ всю́ду то́чиши;
Ра́дуйся, я́ко страну́ Сиби́рскую при́сно присеща́еши.
Ра́дуйся, ско́рый оби́димых засту́пниче;
Ра́дуйся, су́щим в лю́тых обстоя́ниих посо́бниче и предста́телю.
Ра́дуйся, малоду́шныя утеша́яй;
Ра́дуйся, неду́жным кре́пкое исправле́ние.
Ра́дуйся, плене́нным ско́рое свобожде́ние;
Ра́дуйся, гре́шным ко спасе́нию наставле́ние.
Ра́дуйся, Симео́не, чудотво́рче преди́вный.
КОНДАК 5
Пресве́тлая звезда́ яви́лся еси́, пра́ведный Симео́не; су́щих бо во тьме у́мныя о́чи озаря́я све́том Ева́нгелия Христо́ва и избавля́я заблу́ждших от сете́й зми́евых и от всех кова́рств его, научи́л еси́ я благода́рственно и всера́достно с ли́ки святы́х ко Христу́ Бо́гу вопи́ти: Аллилу́ия.
ИКОС 5
Ви́девше в житии́ твое́м, блаже́нне, духо́вных по́двигов твои́х высо́кая исправле́ния, вся́кий ра́зум удивля́ющая, прославля́ем да́вшаго ти такову́ю благода́ть Бо́га, тебе же хвале́бными гла́сы си́це вопие́м:
Ра́дуйся, я́ко юро́д быв Христа́ ра́ди, высоту́ смиренному́дрия стяжа́л еси́;
Ра́дуйся, я́ко стра́нник и прише́лец на земли́ обре́лся еси́.
Ра́дуйся, я́ко ны́не граждани́ном небе́сным бы́ти на несконча́емыя ве́ки сподо́бился еси́;
Ра́дуйся, я́ко незлобивый а́гнец в терпе́нии твое́м был еси́.

